Τόνι Κρόος

Ο **Τόνι Κρόος** (γερμανική προφορά:  [[ˈtoːniː ˈkʁoːs];](https://el.wikipedia.org/wiki/:en:Help:IPA%2FStandard_German),  γέννηση: 4 Ιανουαρίου 1990**) είναι Γερμανός πρώην επαγγελματίας ποδοσφαιριστής. Ήταν διεθνής με την εθνική ομάδα της Γερμανίας, έχοντας κατακτήσει το Παγκόσμιο Κύπελλο του 2014. Αγωνιζόταν ως κεντρικός μέσος, αλλά βοηθούσε στις θέσεις του αμυντικού και του επιτελικού μέσου. Στοιχεία που τον ξεχώριζαν από τους υπόλοιπους ήταν η ακρίβεια στις πάσες του και η διορατικότητα στο παιχνίδι του. Θεωρείται ένας από τους κορυφαίους μέσους στον κόσμο.

Ήταν μέλος της ομάδας της Μπάγερν από την ηλικία των 2 και πήγε με μορφή δανεισμού στην Λεβερκούζεν προτού επιστρέψει πίσω στην Μπάγερν για να κερδίσει το πρωτάθλημα της Μπούντεσλιγκα και το Τσάμπιονς Λίγκ την σεζόν 2012-13. Την περίοδο του 2014, αφότου η ομάδα του κέρδισε το παγκόσμιο κύπελλο, πήρε μεταγραφή στη Ρεάλ Μαδρίτης έναντι 25 εκατομμυρίων ευρώ. Με την Ρεάλ κέρδισε το Τσάμπιονς Λίγκ τις σεζόν 2015-16 και 2016-17 και έγινε ο πρώτος Γερμανός που κέρδισε 3 τίτλους Τσάμπιονς Λίγκ.
μικρογραφία|Ο Τόνι Κρος με τη φανέλα της Ρεάλ Μαδρίτης
Ο Κρόος έχει αναδειχθεί 3 φορές στην καλύτερη ενδεκάδα της FIFPro και άλλες 3 στην καλύτερη ενδεκάδα της ΟΥΕΦΑ. Το 2018 αναδείχθηκε ποδοσφαιριστής της χρονιάς στη Γερμανία. Είναι γνωστός για την ικανότητά του να οργανώνει το παιχνίδι, την ακρίβειά του στις πάσες και την υψηλή του τεχνική κατάρτιση, προσόντα που τον καθιστούν έναν από τους κορυφαίους μέσους σε διεθνές επίπεδο.

Στην Εθνική ομάδα έκανε το ντεμπούτο του το 2010 και έκτοτε μετράει περισσότερες από 80 συμμετοχές. Ήταν μέλος της ομάδας που έφτασε στους ημιτελικούς στο παγκόσμιο κύπελλο του 2010, του Ευρωπαϊκό Πρωτάθλημα Ποδοσφαίρου 2012 και παράλληλα στο νικητήριο Παγκόσμιο Κύπελλο Ποδοσφαίρου 2014 για την ομάδα του.

## Νεανική Καριέρα

Γεννήθηκε σε μια μικρή πόλη της τότε Ανατολικής Γερμανίας, το Γκράιφσβαλντερ ΣΚ. Ξεκίνησε την επαγγελματική του καριέρα στην Μπάγερν Μονάχου και σε ηλικία 17 ετών πραγματοποίησε το ντεμπούτο του με τους Βαυαρούς. Έκανε το ντεμπούτο σε ηλικία 17 ετών απέναντι στην Κότμπους (5-0), όπου σε 18 λεπτά συμμετοχής έδωσε δύο ασίστ στον Μίροσλαβ Κλόζε, που απέφεραν τα δύο τελευταία τέρματα.Σύντομα, λόγω του μικρού χρόνου συμμετοχής του, παραχωρήθηκε ως δανεικός στην Μπάγερ Λεβερκούζεν. Εκεί συνέβαλε τα μέγιστα στην καθιέρωση της ομάδας στις πρώτες θέσεις του πρωταθλήματος και το 2010 επέστρεψε στο Μόναχο, ως ένας ολοκληρωμένος πια παίκτης. Σταδιακά, καθιερώθηκε στο αρχικό σχήμα της Μπάγερν Μονάχου και από ένα σημείο και μετά έγινε ο ακρογωνιαίος λίθος της ομάδας στη μεσαία γραμμή. Στη Μπάγερν Μονάχου παρέμεινε μέχρι το 2014 και κατέκτησε μια σειρά από εγχώριους και ευρωπαϊκούς τίτλους, με κορυφαίο το Τσάμπιονς Λιγκ του 2013.

## Συλλογική καριέρα
### Μπάγερ Λεβερκούζεν
Ο Κρόος πήγε στην Μπάγερ Λεβερκούζεν ως δανεικός τον Ιανουάριο του 2009. Στις 18 Απριλίου του 2009 είχε σκοράρει το πρώτο γκολ στην Μπούντεσλιγκα απέναντι στην ΦφΛ Βόλφσμπουργκ.

### Μπάγερν Μονάχου
Το 2010, με το τέλος του δανεισμού του, ο Κρόος επέστρεψε στο Μόναχο για λογαριασμό της Μπάγερν. Εκεί ξεκίνησε να δημιουργεί καλό όνομα παίζοντας στο κέντρο. Η καλύτερη του χρονιά ήταν και η τελευταία πριν αποχωρήσει για τη "Βασίλισσα" της Ευρώπης Ρεάλ Μαδρίτης, καθώς κατάφερε με το σύνολο του Γιουπ Χάινκες να κερδίσει το "τρεμπλ", δηλαδή τους τρεις μεγαλύτερους τίτλους, πρωτάθλημα, κύπελλο και Τσάμπιονς Λιγκ.

### Ρεάλ Μαδρίτης
Στις 17 Ιουλίου 2014 η Ρεάλ Μαδρίτης ανακοίνωσε ότι κατέληξε σε συμφωνία για την απόκτηση του Κρόος και την υπογραφή εξαετούς συμβολαίου έναντι άγνωστου ποσού. Ο τύπος ανέφερε ότι ο Κρόος κόστισε περίπου 30 εκ. ευρώ. Ο Κρόος έγινε ο ένατος Γερμανός παίκτης μετά τους Γκύντερ Νέτσερ, Πάουλ Μπράιτνερ, Ούλι Στίλικε, Μπερντ Σούστερ, Μπόντο Ίλγκνερ, Κρίστοφ Μέτσελντερ, Μεσούτ Εζίλ και Σάμι Κεντίρα, που εντάχθηκε στη Ρεάλ Μαδρίτης. Κατά την παρουσίασή του μπροστά σε 8.000 υποστηρικτές, δήλωσε πως η Ρεάλ Μαδρίτης είναι ο "μεγαλύτερος σύλλογος στον κόσμο" και είναι ένα σκαλοπάτι πάνω από την Μπάγερν.

## Εθνική ομάδα

### Ελπίδες
Ο Τόνι Κρόος ξεκίνησε να εκπροσωπεί τα χρώματα της χώρας του από τα μικρά κλιμάκια των εθνικών ομάδων. Το 2007 μάλιστα, κατέκτησε το βραβείο του κορυφαίου ποδοσφαιριστή στο Παγκόσμιο Κύπελλο K-17 της FIFA, κερδίζοντας παράλληλα και το "χάλκινο παπούτσι", καθώς πέτυχε 5 γκολ. Το ντεμπούτο του με την Κ-21 έγινε έναν χρόνο αργότερα στα προκριματικά του Ευρωπαϊκού Πρωταθλήματος Κ-21, που θα διεξαγόταν το 2009. Αίσθηση προκάλεσε το γεγονός ότι ο Κρος δεν συμπεριλήφθηκε στην αποστολή της ομάδας για την τελική φάση.
μικρογραφία|Ο Τόνι Κροος με τα χρώματα της Εθνικής Γερμανίας

### Εθνική Ανδρών
Για πρώτη φορά ο Τόνι Κρόος κλήθηκε στο αντιπροσωπευτικό συγκρότημα, τον Ιανουάριο του 2010 και τον Μάρτιο του ίδιου έτους έκανε το ντεμπούτο του στην εθνική ανδρών σε φιλικό αγώνα με την Αργεντινή. Ο Γιοακίμ Λεβ, ο προπονητής των Γερμανών τον εμπιστεύτηκε και τον συμπεριέλαβε στην αποστολή για το Μουντιάλ του 2010 στα γήπεδα της Νοτίου Αφρικής. Πραγματοποίησε την πρώτη επίσημη εμφάνισή του στη φάση των ομίλων του Μουντιάλ στο νικηφόρο παιχνίδι με την Γκάνα. Στο 80ο λεπτό της αναμέτρησης αντικατέστησε τον Μπάστιαν Σβαϊνστάιγκερ.

Στο Ευρωπαϊκό Πρωτάθλημα του 2012, είχε πλέον κερδίσει βασική θέση στην ενδεκάδα της Γερμανίας, με τον προπονητή της ομάδας Γιόακιμ Λεβ να του πλέκει το εγκώμιο σε κάθε ευκαιρία. Βέβαια, ασκήθηκε δριμεία κριτική στον Λεβ για την επιλογή του στον ημιτελικό με την Ιταλία να βάλει τον επιθετικογενή Κρόος να μαρκάρει τον Αντρέα Πίρλο.

Στο Μουντιάλ του 2014, οι Γερμανοί έκαναν φοβερές εμφανίσεις και ο Τόνι Κρος θεωρείτο από τους βασικούς συντελεστές για τη μεγάλη της επιτυχία. Η Γερμανία κατέκτησε το πολυπόθητο τρόπαιο, επικρατώντας της Αργεντινής στον τελικό, με 1-0.

Στο Ευρωπαϊκό Πρωτάθλημα του 2016, οι Γερμανοί έφτασαν μέχρι και τους ημιτελικούς, όπου και ηττήθηκαν από τους Γάλλους με 2-0, ενώ στο Μουντιάλ της Ρωσίας, το 2018, η εθνική ομάδα απογοήτευσε, αφού αποκλείστηκε μόλις από τη φάση των ομίλων. Παρ' όλα αυτά, ο Τόνι Κρόος αποτέλεσε σημείο αναφοράς και η καλή απόδοσή του δεν έμεινε απαρατήρητη.

## Προσωπική Ζωή
Ο Τόνι Κρόος από το 2015 είναι παντρεμένος, ενώ έχει αποκτήσει 3 παιδιά.
Ο μικρότερος αδερφός του, Φέλιξ Κρόος αγωνίζεται στη θέση του επιθετικού και από το 2018 αγωνίζεται στην Ουνιόν Βερολίνου. Ο πατέρας του, Ρόλαντ Κρόος είναι προπονητής ποδοσφαίρου και από το 2017 στον πάγκο της Γκράιφσβαλντερ ΦΚ (διάδοχο σωματείο της Γκράιφσβαλντερ ΣΚ, που πτώχευσε το 2002). Η μητέρα του, Μπίργκιτ Κρόος υπήρξε πρωταθλήτρια μπάντμιντον (10 τίτλους) της Ανατολικής Γερμανίας (ως Μπίργκιτ Κέμερ).

## Διακρίσεις

### Μπάγερν Μονάχου
* Bundesliga: 2007–08, 2012–13, 2013–14
* DFB-Pokal: 2012–13, 2013–14
* DFL-Supercup: 2012
* UEFA Champions League: 2012–13
* UEFA Super Cup: 2013
* FIFA Club World Cup: 2013

### Ρεάλ Μαδρίτης

* La Liga: 2016–17, 2019-20, 2021-22, 2023-24
* Supercopa de España: 2017, 2019–20
* UEFA Champions League: 2015–16, 2016–17, 2017–18, 2021-22, 2023-24
* UEFA Super Cup: 2014, 2016, 2017, 2022 
* FIFA Club World Cup: 2014, 2016, 2017, 2018, 2022 

### Εθνική ανδρών Γερμανίας

* FIFA World Cup: 2014

## Αναφορές


## Εξωτερικοί σύνδεσμοι

*Profile at Real Madrid
*

Κατηγορία:Γερμανοί ποδοσφαιριστές
Κατηγορία:Ποδοσφαιριστές Μπάγερν Μονάχου
Κατηγορία:Μέσοι ποδοσφαιριστές
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Ευρωπαϊκού Πρωταθλήματος 2012
Κατηγορία:Ποδοσφαιριστές Εθνικής Γερμανίας Κ17
Κατηγορία:Ποδοσφαιριστές Εθνικής Γερμανίας Κ19
Κατηγορία:Ποδοσφαιριστές Εθνικής Γερμανίας Κ21
Κατηγορία:Ποδοσφαιριστές Εθνικής Γερμανίας
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Ρεγκιονάλλιγκα
Κατηγορία:Ποδοσφαιριστές Μπάγερν Μονάχου Β
Κατηγορία:Ποδοσφαιριστές Παγκοσμίου Κυπέλλου 2014
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Γερμανοί ποδοσφαιριστές στο εξωτερικό
Κατηγορία:Παίκτες νικητές Παγκοσμίου Κυπέλλου ποδοσφαίρου FIFA
Κατηγορία:Ποδοσφαιριστές Ευρωπαϊκού Πρωταθλήματος 2020
Κατηγορία:FIFA Century Club
Κατηγορία:Ποδοσφαιριστές Ευρωπαϊκού Πρωταθλήματος 2024